Brand in Pilanesberg onder beheerFoto: Marcus Kapp Brandbestryders kon daarin slaag om die brand wat Saterdag in die Pilanesberg-natuurreservaat in Noordwes uitgebreek het onder beheer te bring. Johnson Maoka, reservaatbestuurder, het gesê die brand is byna geblus en dat dit net plek-plek nog smeul. Hy het gesê sover hulle kan vasstel is geen mense of diere in die brand beseer nie. “Ons skat daar is tussen 5 000 en 8 000 ha se plantegroei vernietig. Die bekende Mankwe-voëlskuiling is heeltemal vernietig en daar was skade aan infrastruktuur in een van die kampe.” Die reservaat was Maandag reeds weer oop vir die publiek. Volgens Maoka het die brand omstreeks 01:00 Saterdagoggend uitgebreek. Hy het gesê hulle vermoed die brand het ontstaan toe ŉ inwoner van ŉ informele nedersetting aangrensend aan die reservaat vullis in sy erf gebrand het. Maoka het gesê die wind het sterk gewaai en die brand na die reservaat aangeblaas. Hy het gesê benewens die reservaat se eie Working on Fire-brandbestrydingspan het vrywilligers ook ingespring om die brand te help blus. “Die ondersteuning wat ons ontvang het was wonderlik.”